Marianne Jelved (RV), 2009-02-20:
Jeg vil gerne have lov til at indlede på en lidt utraditionel måde ved at erklære min kærlighed til undervisningsministeren.
I den spørgsmål-svar-runde, der var, vil jeg bare sige at jeg følte mig meget beslægtet med undervisningsministeren på en rigtig god måde.
Det vil jeg gerne kvittere for.
Med hensyn til beslutningsforslag nr. B 76 vil jeg gerne have lov til at indlede med at beskrive, hvad det egentlig er, der står i det.
Andre ordførere har gjort det delvis.
Forslaget går ud på at nedsætte »en arbejdsgruppe, der skal gennemgå folkeskoleområdet og komme med integrationsfremmende initiativer og forslag, der skal medvirke til at gøre elever med anden kulturel baggrund end dansk fortrolig med dansk kultur og historie«.
Lige de der sætninger kunne jeg egentlig godt støtte, hvis det var det.
Men så kommer det: »Arbejdsgruppen skal ligeledes overveje behovet for forbud mod kulturelle og religiøse særhensyn, der ikke er omfattet af dette beslutningsforslag.«
For beslutningsforslaget rummer nemlig en række forbud, bl.a.: Der skal være forbud mod at tilbyde halalslagtet kød i madordninger, forbud mod kulturelt/religiøst begrundede særlige badefaciliteter, forbud mod særlige hensyn til andre trossamfund som tildeling af fridage, og forældrene skal advares om, at deres børn skal opføre sig ordentligt og ikke være til gene for nogen andre under ramadanen.
Om nødvendigt skal der kunne gives sanktioner til forældrene.
Endelig skal der være forbud mod, at regeringen, kommunerne, de lokale folkeskoler og andre relevante instanser opfordrer til særhensyn, vejleder om særhensyn eller på anden vis henstiller, pålægger eller kræver, at der tages særlige hensyn til elever med anden kulturel baggrund end dansk.
Og regeringen pålægges at gennemgå samtlige offentlige hjemmesider, pjecer og lignende med henblik på at slette eventuelle opfordringer m.m., der anbefaler at tage særlige hensyn osv.
Dette beslutningsforslag kan Det Radikale Venstre ikke støtte.
Det kan vi af flere grunde ikke, og jeg skal bare nævne nogle af dem.
Vi er imod, fordi Det Radikale Venstre er for demokrati, der i sit væsen bygger på respekt for forskellighed og for mangfoldighed.
Vi er imod, fordi Det Radikale Venstre er for den personlige friheds ukrænkelighed.
Vi er imod, fordi Det Radikale Venstre er for frihed og folkestyre og derfor også for det lokale selvstyre.
Vi er imod, fordi Det Radikale Venstre er tilhænger af den sunde fornuft som grundlag for at løse problemer og konflikter i lokalsamfundet.
Vi er imod, fordi Det Radikale Venstre har tillid til skolerne, forældrene, lærerne og alle medarbejderne i folkeskolen og den ansvarlighed, de udviser over for den enkelte elevs integritet.
Vi er imod, fordi Det Radikale Venstre er for den tradition og den kultur, som folkeskolen altid har været båret af, og som er præget af Kold og Grundtvig og deres frihedstanker, som er udtrykt med: »Frihed lad være vort løsen i Nord/frihed for Loke såvel som for Thor.«
Vi er imod, fordi Det Radikale Venstre er for Danmarks Riges Grundlov, og herunder § 77, hvor der i førstedelen står, og jeg citerer: »Enhver er berettiget til på tryk, i skrift og tale at offentliggøre sine tanker, dog under ansvar for domstolene.«
Det er derfor, hr. Martin Henriksen på vegne af sit parti, Dansk Folkeparti, kan fremsætte og argumentere for beslutningsforslag nr. B 76.
Vi er imod, fordi Det Radikale Venstre er hjertens glade for anden del af § 77 i Danmarks Riges Grundlov, hvor der står: »Censur og andre forebyggende forholdsregler kan ingensinde påny indføres.« Vi kan ikke støtte forslaget.
Vi er derimod meget, meget enige med andre ordførere i, at formålet med folkeskolen bl.a. er, at børnene skal lære at leve i et samfund med frihed og folkestyre.
Det skal vi sætte meget, meget stor fokus på.
Vi skal være klar over, at vi er en del af Hal Kochs definition: at demokrati er en livsform.
Det er også det, der præger folkeskolen, og det er også det formål, der gælder nu.
Men det er ikke nok.
Vi tror, at der skal sættes endnu mere fokus på, hvad det vil sige at leve i et samfund med frihed og folkestyre.
Vi ville egentlig meget gerne stille forslag om, at vi indførte et nyt fag i folkeskolen, som vi kunne kalde medborgerskab, og som skulle handle om både det at være borger i et demokrati som Danmark, det at være borger i et samarbejde som Den Europæiske Union og det at være verdensborger under FN-systemet.
Folkeskolen er båret af et sæt værdier, som bygger på bl.a. den demokratiforståelse, vi har i Danmark.
Den vil vi gerne støtte, vi vil gerne udvide den, og vi vil gerne gøre mere ved den i folkeskolen for at fremme en integration og et samvirke med de forskellige kulturer, som bor i Danmark, også de forskellige religiøsiteter, der er i Danmark.